CELEX: 32022D0391
Language: hu
Date: 2022-03-03 00:00:00
Title: A Tanács (EU) 2022/391 határozata (2022. március 3.) az 1972. évi jegyzőkönyvvel módosított, 1961. évi Egységes Kábítószer Egyezmény és a pszichotrop anyagokról szóló, 1971. évi egyezmény szerinti anyagjegyzékekbe való felvétel tekintetében a Kábítószer-bizottság 65. ülésszakán az Európai Unió által képviselendő álláspontról

2022.3.9.   
               
               
                  HU
               
               
                  Az Európai Unió Hivatalos Lapja
               
               
                  L 79/27
               
            
         A TANÁCS (EU) 2022/391 HATÁROZATA
         (2022. március 3.)
         az 1972. évi jegyzőkönyvvel módosított, 1961. évi Egységes Kábítószer Egyezmény és a pszichotrop anyagokról szóló, 1971. évi egyezmény szerinti anyagjegyzékekbe való felvétel tekintetében a Kábítószer-bizottság 65. ülésszakán az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 83. cikke (1) bekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Egyesült Nemzetek Szervezetének (ENSZ) az 1972. évi jegyzőkönyvvel módosított, 1961. évi Egységes Kábítószer Egyezménye (a továbbiakban: a Kábítószer Egyezmény) 1975. augusztus 8-án hatályba lépett.
                  
               
                     (2)
                  
                  
                     A Kábítószer Egyezmény 3. cikke értelmében a Kábítószer-bizottság dönthet bizonyos anyagoknak az említett egyezmény jegyzékeibe történő felvételéről. A jegyzékeket kizárólag az Egészségügyi Világszervezet (WHO) ajánlásainak megfelelően módosíthatja, azonban úgy is dönthet, hogy nem hajtja végre a WHO által ajánlott változtatásokat.
                  
               
                     (3)
                  
                  
                     Az ENSZ pszichotrop anyagokról szóló, 1971. évi egyezménye (a továbbiakban: a pszichotrop anyagokról szóló egyezmény) 1976. augusztus 16-án hatályba lépett.
                  
               
                     (4)
                  
                  
                     A pszichotrop anyagokról szóló egyezmény 2. cikke értelmében a Kábítószer-bizottság – a WHO ajánlásai alapján – dönthet bizonyos anyagoknak az említett egyezmény jegyzékeibe történő felvételéről vagy azokból való törléséről. A Kábítószer-bizottság széles mérlegelési jogkörrel rendelkezik a gazdasági, szociális, jogi, adminisztratív és egyéb tényezők figyelembevétele érdekében, azonban nem járhat el önkényesen.
                  
               
                     (5)
                  
                  
                     A Kábítószer Egyezmény és a pszichotrop anyagokról szóló egyezmény jegyzékeinek változtatásai közvetlen hatást gyakorolnak a kábítószer-ellenőrzés terén alkalmazandó uniós jog tárgyi hatályára. A 2004/757/IB tanácsi kerethatározat (1) alkalmazandó az említett egyezmények jegyzékeiben szereplő anyagokra. Ezért az említett egyezményekhez csatolt jegyzékek minden változása közvetlenül beépül a közös uniós szabályokba.
                  
               
                     (6)
                  
                  
                     A Kábítószer-bizottság a 2022. március 14–18. között, Bécsben megrendezésre kerülő 65. ülésszakán várhatóan határoz majd három új anyagnak a Kábítószer Egyezmény és a pszichotrop anyagokról szóló egyezmény jegyzékeibe való felvételéről.
                  
               
                     (7)
                  
                  
                     Az Unió nem részes fele sem a Kábítószer Egyezménynek, sem a pszichotrop anyagokról szóló egyezménynek. Az Unió szavazati jogot nem biztosító megfigyelői státusszal rendelkezik a Kábítószer-bizottságban, amelyben 12 tagállam (2) tagsággal rendelkezik és szavazati joggal bír annak 65. ülésszakán. A Tanácsnak fel kell hatalmaznia az említett tagállamokat az Unió álláspontjának képviseletére az említett egyezmények szerinti anyagjegyzékekbe való felvétel tekintetében, mivel új anyagoknak az említett egyezmények jegyzékeibe való felvételére vonatkozó ilyen határozatok meghozatala az Unió hatáskörébe tartozik.
                  
               
                     (8)
                  
                  
                     A WHO azt ajánlotta, hogy egészítsék ki két új anyaggal a Kábítószer Egyezmény I. jegyzékét, és egy új anyaggal a pszichotrop anyagokról szóló egyezmény II. jegyzékét.
                  
               
                     (9)
                  
                  
                     A Kábítószer és a Kábítószerfüggőség Európai Megfigyelőközpontja az 1920/2006/EK európai parlamenti és tanácsi rendelettel (3) összhangban új pszichoaktív anyagokként ellenőrzi a WHO kábítószer-függőséggel foglalkozó szakértői bizottsága (a továbbiakban: a szakértői bizottság) által elemzésnek alávetett és a WHO által jegyzékbe vételre javasolt valamennyi anyagot.
                  
               
                     (10)
                  
                  
                     A szakértői bizottság értékelése szerint a brorfin (kémiai neve: 1-{1-[1-(4-bromofenil)etil]piperidin-4-il}-1,3-dihidro-2H-benzimidazol-2-on) egy szintetikus opioid, amely hasonló más szintetikus opioidokhoz, például a morfinhoz és a fentanilhoz. A brorfin átalakítható lehet bezitramiddá, amely a Kábítószer Egyezmény I. jegyzékében szereplő opioid. A brorfint nem alkalmazzák gyógyászati célra, továbbá gyógyszerként sem kapott forgalombahozatali engedélyt. Elegendő bizonyíték áll rendelkezésre a tekintetben, hogy visszaélnek vagy valószínűleg visszaélnek a brorfinnal, és ez népegészségügyi és társadalmi problémának minősülhet, ami indokolttá teszi a brorfin nemzetközi ellenőrzés alá vonását. A WHO ezért azt ajánlja, hogy a brorfint vegyék fel a Kábítószer Egyezmény I. jegyzékébe.
                  
               
                     (11)
                  
                  
                     A brorfin jelenlétét négy tagállamban észlelték, és legalább három tagállamban ellenőrzik. Egy, nem halálos kimenetelű mérgezéssel hozható összefüggésbe, és a Kábítószer és a Kábítószerfüggőség Európai Megfigyelőközpontja jelenleg fokozott ellenőrzés alatt tartja.
                  
               
                     (12)
                  
                  
                     Helyénvaló ezért, hogy az Unió álláspontja az legyen, hogy a brorfint fel kell venni a Kábítószer Egyezmény I. jegyzékébe.
                  
               
                     (13)
                  
                  
                     A szakértői bizottság értékelése szerint a metonitazén (kémiai neve: N,N-dietil-2-(2-(4-metoxibenzil)-5-nitro-1H-benzo[d]imidazol-1-il)etán-1-amin) egy szintetikus opioid, amely hasonló szerkezetű, mint a Kábítószer Egyezmény I. jegyzékében szereplő izotonitazén és etonitazén. A metonitazént preklinikai modellekben a fájdalomcsillapító hatásai tekintetében tanulmányozták, de nem ismert, hogy terápiás felhasználása lenne. Elegendő bizonyíték áll rendelkezésre a tekintetben, hogy visszaélnek vagy valószínűleg visszaélnek a metonitazénnel, és ez népegészségügyi és társadalmi problémának minősülhet, ami indokolttá teszi a metonitazén nemzetközi ellenőrzés alá vonását. A WHO ezért azt ajánlja, hogy a metonitazént vegyék fel a Kábítószer Egyezmény I. jegyzékébe.
                  
               
                     (14)
                  
                  
                     A metonitazén jelenlétét három tagállamban észlelték, és legalább három tagállamban ellenőrzik. Egy halálesettel hozható összefüggésbe, és a Kábítószer és a Kábítószerfüggőség Európai Megfigyelőközpontja jelenleg fokozott ellenőrzés alatt tartja.
                  
               
                     (15)
                  
                  
                     Helyénvaló ezért, hogy az Unió álláspontja az legyen, hogy a metonitazént fel kell venni a Kábítószer Egyezmény I. jegyzékébe.
                  
               
                     (16)
                  
                  
                     A szakértői bizottság értékelése szerint az eutilon (kémiai neve: 1-(1,3-benzodioxol-5-il)-2-(etilamino)bután-1-on) egy szintetikus katinon, amely kémiai szerkezete szempontjából és farmakológiailag hasonlóságokat mutat a már nemzetközi ellenőrzés alatt álló amfetaminokkal és katinonokkal. A kapcsolódó katinonok – például a metilon és az N-etil-norpentilon – a pszichotrop anyagokról szóló egyezmény II. jegyzékében szerepelnek. Az eutilonnak nincs ismert terápiás felhasználása, továbbá gyógyszerként sem kapott forgalombahozatali engedélyt. Elegendő bizonyíték áll rendelkezésre a tekintetben, hogy visszaélnek vagy valószínűleg visszaélnek az eutilonnal, és ez népegészségügyi és társadalmi problémának minősülhet, ami indokolttá teszi az eutilon nemzetközi ellenőrzés alá vonását. A WHO ezért azt ajánlja, hogy az eutilont vegyék fel a pszichotrop anyagokról szóló egyezmény II. jegyzékébe.
                  
               
                     (17)
                  
                  
                     Az eutilon jelenlétét 20 tagállamban észlelték, és legalább két tagállamban ellenőrzik. Egy, nem halálos kimenetelű mérgezéssel hozható összefüggésbe, és három, súlyos nemkívánatos eseményekkel összefüggő biológiai mintában mutatták ki. Az eutilont a Kábítószer és a Kábítószerfüggőség Európai Megfigyelőközpontja jelenleg fokozott ellenőrzés alatt tartja.
                  
               
                     (18)
                  
                  
                     Helyénvaló ezért, hogy az Unió álláspontja az legyen, hogy az eutilont fel kell venni a pszichotrop anyagokról szóló egyezmény II. jegyzékébe.
                  
               
                     (19)
                  
                  
                     Helyénvaló meghatározni a Kábítószer-bizottságban az Unió által képviselendő álláspontot, mivel a három anyag jegyzékbe vételével kapcsolatos határozatok közvetlenül befolyásolják majd az uniós jog – nevezetesen a 2004/757/IB kerethatározat – tartalmát.
                  
               
                     (20)
                  
                  
                     Az Unió álláspontját azon tagállamoknak kell az Unió érdekében együttesen eljárva képviselniük, amelyek tagjai a Kábítószer-bizottságnak.
                  
               
                     (21)
                  
                  
                     Dániára nézve a 2004/757/IB kerethatározat kötelező, ezért részt vesz ennek a határozatnak az elfogadásában és alkalmazásában.
                  
               
                     (22)
                  
                  
                     Írországra nézve a 2004/757/IB kerethatározat kötelező, ezért részt vesz ennek a határozatnak az elfogadásában és alkalmazásában,
                  
               ELFOGADTA EZT A HATÁROZATOT:
         
            1. cikk
            A Kábítószer-bizottság 2022. március 14–18-i, 65. ülésszakán, amelyen e szervnek olyan határozatokat kell elfogadnia, amelyek további anyagokkal egészítenék ki az Egyesült Nemzetek Szervezetének az 1972. évi jegyzőkönyvvel módosított, 1961. évi Egységes Kábítószer Egyezményének, valamint a pszichotrop anyagokról szóló, 1971. évi ENSZ-egyezménynek a jegyzékeit, a tagállamok az Unió nevében az e határozat mellékletében foglalt álláspontot képviselik.
         
         
            2. cikk
            Az 1. cikkben említett álláspontot – az Unió érdekében együttesen eljárva – a Kábítószer-bizottságban tagsággal rendelkező tagállamok képviselik.
         
         
            3. cikk
            Ennek a határozatnak a Szerződéseknek megfelelően a tagállamok a címzettjei.
         
         
            Kelt Brüsszelben, 2022. március 3-án.
            
               
                  a Tanács részéről
               
               
                  az elnök
               
               G. DARMANIN
            
         
         
            (1)  A Tanács 2004/757/IB kerethatározata (2004. október 25.) a tiltott kábítószer-kereskedelem területén a bűncselekmények tényállási elemeire és a büntetésekre vonatkozó minimumszabályok megállapításáról (HL L 335., 2004.11.11., 8. o.).
         
            (2)  Ausztria, Belgium, Franciaország, Hollandia, Lengyelország, Litvánia, Magyarország, Németország, Olaszország, Spanyolország, Svédország és Szlovénia.
         
            (3)  Az Európai Parlament és a Tanács 1920/2006/EK rendelete (2006. december 12.) a Kábítószer és a Kábítószer-függőség Európai Megfigyelőközpontjáról (HL L 376., 2006.12.27., 1. o.).
      
      
         
            MELLÉKLET
            A Kábítószer-bizottságban tagsággal rendelkező, az Unió érdekében együttesen eljáró tagállamok által a Kábítószer-bizottság 2022. március 14–18-i, 65. ülésszakán az anyagjegyzékekbe való felvétel tekintetében képviselendő álláspont a következő:
            
                        1.
                     
                     
                        A brorfint fel kell venni az 1972. évi jegyzőkönyvvel módosított, 1961. évi Egységes Kábítószer Egyezmény I. jegyzékébe.
                     
                  
                        2.
                     
                     
                        A metonitazént fel kell venni az 1972. évi jegyzőkönyvvel módosított, 1961. évi Egységes Kábítószer Egyezmény I. jegyzékébe.
                     
                  
                        3.
                     
                     
                        Az eutilont fel kell venni a pszichotrop anyagokról szóló 1971. évi egyezmény II. jegyzékébe.